কলেজে বিশৃঙ্খলা সৃষ্টির অভিযোগে পাঁচ ছাত্রকে বহিষ্কার করলেন স্কটিশ চার্চ কলেজ কর্তৃপক্ষ। চলতি শিক্ষাবর্ষের জন্য তাঁদের বহিষ্কার করা হয়েছে। ছ’দিন বন্ধ থাকার পর মঙ্গলবার খুলল স্কটিশ চার্চ কলেজ।
কলেজের রেক্টর জন আব্রাহামকে ঘিরে গত বুধবার বিক্ষোভ দেখিয়েছিলেন ছাত্রদের একাংশ। ঘটনায় জড়িত পাঁচ ছাত্রকে বহিষ্কারের পাশাপাশি, আরও ১৬ জনকে কড়াভাবে সতর্ক করা হয়েছে। এদিন বিকেলের দিকে কলেজের নোটিস বোর্ডে টিচার ইনচার্জ অর্পিতা মুখোপাধ্যায় স্বাক্ষরিত এই দু’টি বিজ্ঞপ্তি দেওয়া হয়। বিজ্ঞপ্তিতে বলা হয়েছে, কিছু পড়ুয়া যেভাবে বিশৃঙ্খলা তৈরি করে শিক্ষকদের প্রতি অশ্রদ্ধা দেখিয়েছেন, তাতে কলেজের পরিবেশ ক্ষতিগ্রস্ত হয়েছে এবং তা অধিকাংশ পড়ুয়ার পড়়াশোনা ও ভবিষতের জন্য হানিকর। 
অর্পিতা বলেন, ‘‘কলেজের ক্লোজড সার্কিট ক্যামেরা থেকে ঘটনার সঙ্গে জড়িত কারা তার প্রমাণ পাওয়া গিয়েছে। পরিচালন সমিতি সর্বসম্মতভাবে এই সিদ্ধান্ত নিয়েছে।’’ পাঁচ বহিষ্কৃত ছাত্র অন্তর্বর্তিকালীন ছাত্র সংসদের পদাধিকারী এবং তৃণমূল ছাত্র পরিষদের সমর্থক।
শিক্ষামন্ত্রী পার্থ চট্টোপাধ্যায়ের আর্জিতে এদিন কলেজ খোলা হলেও কোনও ক্লাস হয়নি। আজ, বুধবার ক্লাস চালুর সিদ্ধান্ত নিয়েছেন কর্তৃপক্ষ।